Waar is die God van die reg
Erediens Sondag 08:30. Krisis woorde vir krisis tye: Waar is die God van die reg? Mal. 2:17-3:12
In 'n tyd van knellende droogte, misoeste, peste en vyande wat Juda omring het, wou die volk weet waar is God. Het Hy dan teen ons gedraai? Het Hy ons nie meer lief nie? Het Hy verander? Hierdie was die vrae in Maleagi se tyd en die volk was dit eens dat God verander het. Ja, God seën mense wat kwaad doen, in hulle het Hy 'n behae, of waar anders is die God van die reg?
God het gehoor wat die volk van Hom sê en Hy het toe geantwoord. Hy sê dat die mense Hom vermoei met hulle woorde. Hulle maak Hom moeg. Want Hy het nie verander nie. Waar is Hy dan? Hy is haastig oppad sê die Here. Hy is oppad om te kom oordeel. En wanneer Hy kom, sal Hy kom louter en was, Hy sal die onkruid van die koring skei. Dit is wie die Here steeds is, die regverdige.
Maar die Here laat nie die saak daar nie. Hy herinner ook die volk wie hulle is: 'n volk wat al sedert die dae van hulle vaders van Sy wet afwyk, 'n volk wat egbreek pleeg en nie hulle beloftes hou nie, 'n volk wat die dagloner nie regverdig betaal nie, wat die wese en weduwee verdruk en dan nog die Here van Sy tiendes en offergawes beroof. Dit is wie ons is.
Waar is die God van die reg? Hy is op pad om te kom oordeel en vir ons is daar maar net een uitweg: nie vuis in die lug nie, maar op ons knieë voor Christus. Dít is weg waarop die Here ons roep, die weg om Sy seën te ontvang. 'n Weg waarop Hy arm geword het, verneder is, gestroop van alle mag, eensaam geworstel het met die wil van sy Vader, 'n weg waarop Hy veroordeel en gekruisig is. Die weg van die kruis. Op hierdie weg roep Hy ons ook. Wanneer ons so na Hom terugkeer dan beloof Hy die volgende:
Toets My of Ek nie die vensters van die hemel vir julle sal oopmaak en vir julle reën sal uitgiet, meer as wat julle kan gebruik nie. Ek sal die sprinkane keer dat hulle nie die oes op julle land vernietig nie, en dat julle wingerde nie sonder vrugte is nie, sê die Here die Almagtige. Dan sal al die nasies julle as gelukkige mense beskou; julle sal in 'n begeerlike land woon sê die Here die Almagtige.